
     Forord
    
   

   
    Prestasjonspsykologi handler om å hjelpe personer eller grupper å identifisere riktig tankesett for å utvikle og opprettholde best mulig prestasjon. Prestasjonspsykologi er tverrfaglig og trekker kunnskap fra mange felt – avhengig av hvor en ønsker å prestere. I idrett inkluderer dette viktige elementer som biomekanikk, fysiologi, sosiologi og ulike retninger av psykologi for å nevne noe. I andre sammenhenger kan fysiologiske faktorer være mindre viktige. Studier av prestasjonspsykologi ser på hvordan psykologiske faktorer påvirker prestasjonen. I praksisfeltet er man opptatt av hvordan kognitive og atferdsmessige strategier kan forbedre opplevelsen og prestasjonen til mennesker. Typiske temaer er stressmestring, motivasjon, kommunikasjon, lagprosesser og samhandling. Andre fagområder er tett knyttet til prestasjonspsykologi – slik som coaching og klinisk psykologi. Men, i denne boken vil vi hovedsakelig se på temaer og metoder fra psykologi som kan fremme opplevelse og prestasjon for individer og grupper.
   

   
    Boken er delt i seks kapitler. I første kapittel vil du får en kort innføring i hva prestasjonspsykologi er, og den historiske utviklingen av faget. Deretter vil de fire neste kapitlene ta for seg fire sentrale hovedområder som er typiske når en jobber med prestasjonsgrupper. De fire hovedtemaene er stress og prestasjonsangst (kapittel 2), motivasjon (kapittel 3), relasjoner (kapittel 4), og fokus og konsentrasjon (kapittel 5). Det sjette og siste kapittelet tar for seg vanlige mentale treningsmetoder. Dette inneholder også nettressurser du kan bruke for å jobbe med dette selv (lenker via QR-kode). I en bok som heter en «En kort introduksjon …», må vi gjøre noen avgrensninger, og derfor er det i alle kapitlene valgt ut de mest sentrale og nyeste teoriene innenfor dagens prestasjonspsykologi. I tillegg til å gjøre et utvalg på teorier, har jeg også valgt ut referansene for å hjelpe leseren til å orientere seg i de ulike fagområdene. Det finnes ofte flere gode kilder, men de som er valgt er et godt utgangspunkt for videre lesning.
   

   
    Denne boken hadde det ikke vært mulig å skrive uten å ha mange medhjelpere på veien. Jeg har lyst til å takke alle utøvere, trenere, ledere, studenter og kolleger jeg har jobbet med underveis. De har hjulpet med å få dette til. I tillegg vil jeg takke Nikolai og forlaget for god støtte underveis. Denne boken hadde heller ikke vært mulig uten god hjelp på hjemmebanen – Maya har lest og lyttet og gitt uvurderlig hjelp underveis.

      Kapittel 1
     
    
    

    
     Introduksjon til prestasjonspsykologi
    
   

   
    Hva er en prestasjon? Er det soldaten i rekruttperioden som gjennomfører 15 kilometer marsj til tross for store fysiske utfordringer? Er det å holde en tale i et bryllup når du strever med sosial angst? Er det å følge opp tre barn, deres hobbyer og full jobb som enslig forsørger? Aksel Lund Svindal, som vinner gull i Beaver Creek året etter at han skadet seg stygt i samme bakke? Eller kjelkehockeylandslaget som vinner bronsemedalje i Paralympics mot Canada på deres hjemmebane? Sangeren som står på scenen med 40 i feber og leverer karrierens beste mesterstykke? En verden som reiser seg etter en pandemi?
   

   
    Jeg kunne fortsatt i det uendelige. Livet er fullt av små og store prestasjoner, noen tenker vi over – andre forbigår vi (dessverre) i stillhet. Det er likevel noen fellesnevnere. Alle situasjonene ovenfor har funnet sted! Alle handler om motivasjon, dedikasjon, stressmestring, vilje og et sterkt fokus. Og de var vanskelige å få til – ellers ville de ikke vært regnet som en prestasjon. Vi heier fram vinnere, men en stor prestasjon kan også være å sette ny personlig rekord i et OL når presset er som størst! På de neste sidene vil vi kort gå igjennom hva prestasjonspsykologi er (og ikke er). Vi vil også gjøre en kort avgrensning av temaet, peke på hvordan prestasjonspsykologi har utviklet seg historisk, og gi en kort oversikt over ulike måter praktisk jobbing med prestasjonspsykologi kan foregå på.
   

  

 
  
   
    I. Kort historikk
   

   
    En god definisjon på prestasjonspsykologi er gitt av Kate Hays
    
     
      1
     
     , s. 25
    
    :
   

   
    Performance psychology refers to the mental components of superior performance, in situations and performance domains where excellence is a central element.
   

   
    Men igjen – hva er å prestere? Gjennomføringen av en handling, sluttresultatet, innfrielsen av et løfte eller et ønske eller selve prosessen å gjøre noe? Svaret på dette har betydning for hva prestasjonspsykologi er. Hva som regnes som en god prestasjon, påvirker oss. Tenk igjennom følgende eksempel: Du har øvd lenge og godt til en eksamen. Når den store eksamensdagen kommer, så gir du en svært god besvarelse og går hjem glad og fornøyd. Du føler du har prestert etter evne og fått vist hva du kan. Når sensuren kommer, så ser du at sensor har strøket deg. Det viser seg at sensor ikke kjenner til teoriene du har brukt i eksamensbesvarelsen. Har du da prestert dårlig – siden det synlige resultatet – altså karakteren – ble stryk? Andre ganger har en student gamblet og lest på kun ett tema – og er heldig og får dette på eksamen. Er dette en god prestasjon? Er den gode karakteren som følger, fortjent? Hva kan man lære av eksempelet?
   

   
    Den kjente prestasjonspsykologen Bob Rotella
    
    
    har sagt at det ikke er 100 prosent sammenheng mellom å tenke riktig og prestere godt, men sammenhengen mellom å tenke feil og prestere dårlig er mye sterkere
    
     
      2
     
    
    . Dette er en del av essensen av hva prestasjonspsykologi er – det handler om å kunne tenke og handle på en god måte når det gjelder – slik at sannsynligheten for et godt resultat øker. Men det finnes sjelden garantier …
   

   
    Oldtid
   

   
    Prestasjonspsykologi har en lang historie. Mye av forskningen på temaet har vært gjennomført i idrett – siden det å prestere under press er en sentral del av å vinne titler. Likevel, flere nevner at fokus på prestasjonspsykologi startet i Europa allerede i oldtiden gjennom greske filosofiske skrifter
    
     
      3
     
     ,
     
      4
     
    
    . Mange idrettspsykologiske skrifter nevner spesielt filosofen Aristoteles (384–322 f.Kr.) fordi han ofte siteres når det gjelder å tilegne seg store ferdigheter
    
     
      5
     
     ,
     
      6
     
    
    . Epiktet (55–135 e.Kr.) er det også greit å nevne siden han sa at en ikke blir forstyrret av ting, men hvordan en ser på saken (eks. forstyrrelsen). Et eksempel er om motstanderlagets supportere piper mot dem. Noen lar seg forstyrre – andre får økt motivasjon til «å vise dem». En kan ikke alltid kontrollere omgivelsene sine, men en kan i stor grad styre respons og atferd.
   

   
    Moderne prestasjonspsykologi
   

   
    På slutten av 1800-tallet startet forskningen på prestasjonspsykologi
    
     
      7
     
     ,
     
      8
     
    
    . Mange av eksperimentene fra denne tiden er velkjente, og en vitenskapelig tilnærming til prestasjonspsykologi utviklet seg. Allerede i 1879 brukte Wilhelm Wundt
    
    
    laboratoriet sitt til å undersøke sammenheng mellom reaksjonstid og mentale prosesser. En av hans studenter, Edward Wheeler Scripture
    
    
    
     
      9
     
     , s. 16
    
    , skrev allerede i 1895:
   

   
    In running sprint races it is very important to save even the fifth of a second. It has been proved by experiment that the time that elapses between the firing of the starter’s pistol and the actual starting of the runner is long enough to influence the winning of a race. This is the runner’s reaction time. The sound strikes his ear, the nerve impulse goes to the brain, the brain processes must occur, and then the impulses must go out to the legs. The reaction time of a runner may vary from 1-sixth to over one-third of a second.
   

   
    Grunnleggerne
   

   
    Det er flere som fortjener omtale fra den tidlige forskningen, spesielt tre navn er berømte: Coubertin, Triplett og Griffith. Grunnleggeren av de moderne olympiske leker, Pierre de Coubertin
    
    
    , gav ut en bok om idrett og psykologi allerede i 1913
    
     
      10
     
    
    . Han var opptatt av sammenhengen mellom idrett, fysisk aktivitet og det mentale og arrangerte kongresser om temaene i 1897 og 1913
    
     
      11
     
    
    . Norman Triplett
    
    
    blir ofte regnet som sosialpsykologiens far, særlig på bakgrunn av artikkelen hans med forskning på syklister i 1898
    
     
      12
     
    
    . Han fant at syklistene var raskere når andre var til stede, et fenomen som kalles sosial fasilitering. Etter dagens standard hadde forskningen hans mangler, men dette var likevel historisk viktig for utviklingen av forskning på hva som gjør at en presterer godt eller dårlig «når det gjelder». Coleman Griffith
    
    
    regnes ofte som grunnleggeren av nordamerikansk idrettspsykologi. Han forsket på idrettspsykologi, men jobbet også med blant annet profesjonelle baseballspillere i Chicago. Han gav ut en første bok om temaet allerede i 1926
    
     
      13
     
    
    . Samtidig forsket også flere i Sovjetunionen på temaene, blant annet Avksenty Cezarevich Puni
    
    
    
     eks.
     
      14
     
    
    .
   

   
    Prestasjonspsykologi blir vanlig
   

   
    Fra andre verdenskrig var det stadig flere som jobbet med praktisk prestasjonspsykologi i idrett
    
     
      15
     
    
    , og særlig fra 1960-tallet og utover utviklet idrettspsykologi seg som vitenskapelig felt. Den første idrettspsykologiske verdenskongressen var i 1965 med opprettelse av The International Society of Sport Psychology (ISSP). På 1970-tallet kom det flere vitenskapelige idrettspsykologiske tidsskrifter. De tidligste årene med forskning på prestasjonspsykologi var preget av forskning på idrett, men som du vil se senere, er det flere fagretninger som har preget kunnskap om prestasjon og psykologi. Prestasjonspsykologi har derfor lang tradisjon også ut over idrett, og egne bøker tilegnet andre prestasjonsgrupper blir gitt ut
    
     eks.
     
      16
     
    
    . I siste Culinary Olympics (kokke-OL) (2020) hadde Norge for første gang med seg ressurser på prestasjonspsykologi.

